Míg egyes előadásokat inkább vetítésnek kellett volna hívni, mások a klasszikus formátumnál maradtak. Idén is sok meglepetés, öröm és csalódás várt minket - ideje, hogy rangsoroljuk az előadásokat.

Átalakulóban van az E3, és néha kicsit úgy érezzük, már a kiadóknak sincs kedve ezt, ilyen formában csinálni. Lehet, hogy jövőre nem sajtótájékoztatók lesznek, hanem a Nintendóhoz hasonlóan mindenki csak levetít egy előre felvett videót - a Bethesda esetében ezúttal körülbelül két mondat hangzott el, aztán trailer, trailer, trailer, függöny, úgyhogy ők tényleg a minimumot nyújtották. Álleejtő bejelentésekből még kevesebb jutott, mint tavaly (most is részben a szivárgások miatt, amik tényleg senkinek nem hiányoznának), de a Ubisoft például annak ellenére, hogy a legfontosabb játékairól már mindent tudtunk, tudott meglepetést okozni. Nézzük a rangsort, írjátok meg, mennyire értetek vele egyet.

Újabb év, újabb olyan PC Gaming Show, aminek nézése közben mi érezzük magunkat kellemetlenül. Ha eltekintünk a technikai problémáktól és a kínos bakiktól (amikből szerencsére nem volt sok), marad egy olyan show, aminek csúcspontján az Age of Empires Definitive Editiont jelentik be, a Battlegrounds készítője azzal az óriási hírrel érkezik, hogy lehet majd autókra, kerítésekre mászni, és javítanak az időjáráson, a maradék időben pedig aranyos, hangulatos indie játékokat nézegethetünk. Oké, volt Forza Motorsport 7 és Sea of Thieves is, de több szerep kellene a nagy játékoknak: szívesen láttunk volna PC-s Destiny 2 gameplayt, vagy bármit, ami megmutatja, miért jó, esetleg miért a legjobb élmény PC-n játszani. Biztosan nem az Ylands vagy a Griftlands miatt, legyenek bármennyire élvezetesek is.

Ne értsétek félre: minden tetszett nekünk, amit a Bethesda mutatott, csak tőlük sem előadást kaptunk, hanem egy vetítést. Nem tűnt fel a színpadon Todd Howard, hogy meséljen a Fallout 4 VR-ról, vagy arról, milyen lehetőségeket nyit meg a Switch, csak Pete Hines mondott egy-két szót az elején. Arról sem beszéltek, milyen újításokat láthatunk a Wolfenstein II-ben, vagy hogyan lesz több, jobb a The Evil Within 2 az előző résznél. Mindent későbbi interjúkból kellett kibogarászni. 40 perc alatt letudták az egészet, holott mint a további napokban felkerült videókban láthattuk, lett volna még mit mutatni. Nem volt rossz, de többet vártunk.

Az EA nagyon igyekszik hangsúlyozni, hogy az EA Play nem része az E3-nak, de ha valaki pont a világ legnagyobb videojátékos show-jára szervezi rá saját, hasonlóan fontos eseményét, ne lepődjön meg, ha összemossák a kettőt. Az EA előadásának voltak csúcs- és mélypontjai: a celebes kellemetlenkedés idén elmaradt, de jövőre, a Need for Speednél megszólaló ifjú után meggondolják talán azt is, érdemes-e youtubereket hívni. Láthattunk sok gameplayt, voltak meglepő és izgalmas bejelentések, beszéltek is, nem csak videókat mutogattak, úgyhogy összességében azt kaptuk, amit kellett - a szokásos "így állnak most a Star Wars projektek" videót viszont hiányoltuk, akár elnyomta volna a Battlefront II-t, akár nem.

A Bethesdához hasonlóan a Sony sem erőltette meg magát. Shawn Layden beköszönt, aztán pörögtek a videók. Az fura volt, hogy több játékot, technológiát az előadást megelőző beszélgetőműsorban lepleztek le, amit valószínűleg csak az érdeklődők töredéke követett. A PlayLinkről pedig szívesen hallottunk volna a show közben is, esetleg sort keríthettek volna élő bemutatóra is. Hiányoltuk továbbá a megjelenési dátumokat: a GT Sport esetében még mindig csak annyi a biztos, hogy ősszel jön, a Detroit: Become Human és a Days Gone kapcsán azonban még ennyit sem tudunk. Na meg a The Last of Us II - az hogy maradt ki? Megmondom: decemberben lesz a PlayStation Experience, minden igazán nagy bejelentést arra tartogatnak, csak nem akartak kimaradni az E3-ból. Ennyi a magyarázat, a gamescomon se számítsatok többre. Egyébként az élő zene, a Days Gone közben belógatott emberek, és a további színpadi elemek dicséretet érdemelnek, még ha itthonról nem is láttuk őket olyan jól, mint a helyszínen lévők.

Alapvetően sem a saját kiadású játékok kínálatától, sem az Xbox One X-től nem estünk hanyatt, de a Microsoft egy jól összerakott előadással készült, melynek során egy rakás 4K-s gameplay videót mutatott - olyan játékokét, amik ott debütáltak. A Metro Exodus, az Assassin's Creed: Origins, az Anthem, a Life is Strange: Before the Storm elvitték a műsort, a Forza 7-et meg nyilván nem győzzük várni. Csak sajnos azt nem értjük, miért, kinek lesz jó egy 499 dolláros gép, ha csak a játékok töredéke fut rajta 4K-ban, és még annál is kevesebb 60 fps-sel. Ráadásul a 4K sem mindig natív... A következő hónapokban a kiadónak nagyon erős érveket kell felhoznia, hogy aki eddig nem vett PS4 Prót, miért inkább a One X mellett döntsön.

Érzelmekkel, izgalmakkal teli előadást állított össze a Ubisoft csapata, egyértelmű, hogy ők érdemlik az első helyet. Aisha Tyler nélkül sikerült egy kevésbé kellemetlen show-t mutatni, sokkal jobb a játékokról a fejlesztők és a céget vezető, nagyon barátságos Yves Guillemot szájából hallani, mint a magát gamernek valló, valahogy mégis kissé hiteltelen színésznőtől. Bemutatkozott a Mario + Rabbids: Kingdom Battle, amit a Mario atyja, Shigeru Miyamoto vezetett fel (és megköszönte a könnyeivel birkózó fejlesztőnek, aki a játék készítését vezeti, megható pillanat volt) The Crew 2, a Skull & Bones, a mobilos South Park játék, a Starlink: Battle for Atlas, a Steep: Road to the Olympics, majd a végén a meghatódott Michel Ancel mutatta be a Beyond Good and Evil 2-t, amiért valószínűleg ő maga is éveken át küzdött, és most valóra válhat. Megfelelő arányban voltak a cinematic, a gameplay trailerek és a fejlesztők nyilatkozatai, minden tekintetben elégedettek voltunk. Csak egy Splinter Cell kellett volna még...

+1: Devolver Digital

Amikor a Devolver bejelentette, hogy előadást tart, csak mérsékelten lettünk kíváncsiak: egy indie játékokkal foglalkozó kiadóról van szó, nem vártunk nagy bejelentéseket. Nem is voltak: helyette kaptunk egy teljesen elborult, az előadásokat parodizáló műsort, sok-sok vérrel. Jár érte a pacsi.

Nektek mi a sorrend?